สวัสดีค่ะ อยากสอบถามว่า ตกขาวแบบเป็นน้ำสีขาวเหลือง มีกลิ่นคาว+เหม็น+แสบช่องคลอด เกิดจากอะไรคะ รักษายังไงถึงหายคะ
สวัสดีค่ะ การมีตกขาวสีขาวเหลือง มีกลิ่นเหม็นคาว แสบช่องคลอด แต่ไม่คัน ก็น่าจะเกิดจากมีการอักเสบของช่องคลอดจากเชื้อแบคทีเรีย (bacterial vaginosis) ซึ่งปัจจัยที่อาจทำให้เกิด ได้แก่ เชื้อแบคทีเรียชนิดดี (lactobacilli bacteria) ลดลงจากสาเหตุต่างๆ เช่น ช่องคลอดมีความเป็นด่างจากการโดนหลั่งน้ำอสุจิบ่อยๆ หรือจากการสวนล้างช่องคลอดบ่อยไป หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน แต่ไม่จัดเป็นโรคติดต่อทางเพศสัมพันธ์ เพราะฝ่ายชายจะไม่ได้ติดเชื้อชนิดนี้ไปด้วยสำหรับการรักษา ก็คือควรหลีกเลี่ยงปัจจัยในการเกิดดังกล่าว แต่หากอาการเป็นมาก คือมีตกขาวมากและกลิ่นรุนแรง ก็ควรไปพบแพทย์เพื่อให้พิจารณาจ่ายยาปฏิชีวนะฆ่าเชื้อให้ทาน เช่น เมโทรนิดาโซล (metronidazole), คลินดามัยซิน (clindamycin) เป็นต้น ทั้งนี้ เมื่อทานยา อาการก็จะหายไปได้ แต่ก็สามารถกลับมาเป็นได้อีก เมื่อมีปัจจัยต่างๆ เกิดขึ้นนอกจากนี้ ตกขาวที่ผิดปกติดังกล่าว อาจเกิดจากสาเหตุอื่นๆ ได้อีก เช่น ติดเชื้อปรสิตในช่องคลอด ติดเชื้อหนองใน ติดเชื้อในมดลูก เป็นต้น ดังนั้น หากยังไม่ได้ไปพบแพทย์เพื่อตรวจ ก็ควรไปตรวจวินิจฉัย เพื่อรับการรักษาที่ตรงกับโรค แต่หากไปพบแพทย์และได้ทานยาแล้ว อาการไม่ดีขึ้น ก็ให้กลับไปตรวจซ้ำค่ะ